Hania kohteena sopii loistavasti myös perhelomaan, sillä kaupunki on siisti ja kompakti ja siellä on hyvät palvelut. Tekemistä Haniassa ja sen lähialueilla riittää kaikenikäisille, ja kaupungista on myös helppo tehdä päiväretkiä muihin lähikohteisiin. Kreetan ja Hanian parasta antia ovat tietysti lukuisat kauniit hiekkarannat. Hanian keskustan ulkopuolella esimerkiksi Kato Stalos ja Agía Marína tarjoavat hyviä rantoja myös lasten leikkeihin. Kauniita rantoja voi kokea myös päiväretkillä. Esimerkiksi vaaleanpunaisesta hiekastaan ja matalista vesistään tuttu Elafonissi saaren toisella puolella on hauska kohde myös lasten kanssa. Alueella voi myös kokeilla snorklausta. Vain muutamien kilometrien päässä Haniasta sijaitsee Limnoupolisin vesipuisto, joka on takuulla lasten mieleen. Toinen hyvä päiväretkikohde on pääkaupunki Iraklion ja Knossoksen palatsin rauniot, jotka esittelevät tuhansia vuosia vanhaa minolaista kulttuuria. Myös itse Hanian kaunis vanhakaupunki sopii hyvin kävelyyn, shoppailuun ja syömiseen, sillä alue on täynnä pieniä putiikkeja ja hyviä ravintoloita. Oiva perhemajoitus on esimerkiksi Camelia Studios & Apartments Kato Stalosissa, jotka ovat minuutin tai parin kävelymatkan päässä rannalta, ja lähistöllä on myös supermarketti sekä tavernoita.